

REPUBLIKA HRVATSKA

VARAŽDINSKA ŽUPANIJA

GRAD IVANEC

GRADSKO VIJEĆE

KLASA: 004-01/14-01/01

URBROJ: 2186/12-02/02-14-1

Ivanec, 10. ožujka 2014.

Na temelju članka 28. Zakona o ravnopravnosti spolova („Narodne novine“ br. 82/08) i članka 35. Statuta Grada Ivanca („Službeni vjesnik Varaždinske županije“ br. 21/09, 12/13, 23/13-pročišćeni tekst), Gradsko vijeće Grada Ivanca na 6. sjednici održanoj 10. ožujka 2014. godine, donosi

**O D L U K U**

**o osnivanju i imenovanju Povjerenstva za ravnopravnost spolova**

**Grada Ivanca**

Članak 1.

Ovom Odlukom osniva se i imenuje Povjerenstvo za ravnopravnost spolova Grada Ivanca (u daljnjem tekstu: Povjerenstvo).

Povjerenstvo je radno-savjetodavno tijelo Gradskog vijeća.

Članak 2.

Zadaća Povjerenstva je poticati i koordinirati aktivnosti na području Grada Ivanca koje za cilj imaju promicanje ravnopravnosti spolova te svojim savjetodavnim radom pomagati Gradskom vijeću i drugim njegovim tijelima u provedbi Zakona o ravnopravnosti spolova i Nacionalne politike za promicanje ravnopravnosti spolova na lokalnoj razini.

U ostvarivanju svojih zadaća Povjerenstvo:

* prati i potiče provedbu Nacionalne politike za promicanje ravnopravnosti spolova na području Grada Ivanca,
* prati stanje i razmatra pitanja u svezi s ostvarivanjem i zaštitom Ustavom, zakonom i drugim propisima zajamčene ravnopravnosti spolova,
* razmatra predstavke kojima se ukazuje na pojedinačne slučajeve diskriminacije spolova te nadležnim tijelima predlaže mjere njihova otklanjanja,
* potiče oblikovanje i provedbu programa i aktivnosti obrazovne, informativne i promidžbene naravi usmjerene promicanju ravnopravnosti spolova,
* predlaže i poduzima i druge mjere i aktivnosti pospješivanja ostvarivanja ravnopravnosti spolova (održavanje tribina, okruglih stolova, radionica, seminara i sl.).

Članak 3.

Povjerenstvo ima predsjednika/cu i osam članova/ica koje na prijedlog Odbora za izbor i imenovanje imenuje Gradsko vijeće.

U Povjerenstvu su zastupljeni članovi/ce Gradskog vijeća, predstavnici/ce nevladinih udruga i nezavisni stručnjaci/kinje.

Članak 4.

Članovi/ice Povjerenstva imenuju se na vrijeme trajanja mandata Gradskog vijeća koje ih je imenovalo.

Gradsko vijeće može razriješiti člana/icu Povjerenstva i prije isteka mandata:

* ako neopravdano ne nazoči na sjednicama Povjerenstva,
* na osobni zahtjev,
* ako odjavi prebivalište s područja Grada Ivanca,
* na obrazloženi prijedlog predsjednika/ce Povjerenstva.

U slučaju razrješenja člana/ice Povjerenstva, na istoj sjednici imenuje se novi član/ica Povjerenstva, a njegov/njen mandat traje do isteka mandata Povjerenstva.

Članak 5.

U Povjerenstvo se imenuju:

Nikolina Vlahek Canjuga – za predsjednicu

Dunja Belščak – za zamjenicu predsjednice

Ivana Buhin – za članicu

Vesna Vitez – za članicu

Jasminka Ruhek – za članicu

Dragutin Krauthaker – za člana

Tibor Surjak – za člana

Edo Rajh – za člana

Stjepan Držaić – za člana

Članak 6.

Povjerenstvo donosi program rada za svaku godinu i o njegovom izvršenju izvješćuje Gradsko vijeće jednom godišnje.

Članak 7.

Financijska sredstva za rad Povjerenstva osiguravaju se u Proračunu Grada Ivanca.

Članak 8.

Stručne i administrativne poslove za Povjerenstvo obavlja Upravni odjel za opće poslove i društvene djelatnosti Grada Ivanca.

Članak 9.

Ova Odluka stupa na snagu osmog dana od dana objave u Službenom vjesniku Varaždinske županije.

PREDSJEDNIK GRADSKOG

VIJEĆA GRADA IVANCA:

Edo Rajh, dipl.oec.